***Par LU atklāta konkursa***

***„*** ***Latvijas Universitātes ēku un piegulošo teritoriju uzkopšanas pakalpojumi”***

***(Iepirkuma ident. Nr. LU 2016/35) nolikumu***

Latvijas Universitātes (LU) iepirkumu komisija, atbildot uz ieinteresētā piegādātāja uzdotajiem jautājumiem, sniedz skaidrojumu par Latvijas Universitātes organizētā atklātā konkursa „Latvijas Universitātes ēku un piegulošo teritoriju uzkopšanas pakalpojumi” (id. Nr. LU 2016/35) nolikumā (turpmāk – Nolikums) noteiktajām prasībām:

**Jautājums:**„Nolikuma 5.3.4. punktā teikts, ka pretendentam uzvaras gadījumā būs jāveic sava civiltiesiskā apdrošināšana par ne mazāk kā 20 000 EUR, bet līguma projektā, punktā 3.1.20. teikts, ka nepieciešama apdrošināšana par ne mazāk kā 100 000 EUR. Lūdzu, precizējiet, kurš punkta tiks ņemts vērā.”

*Iepirkuma komisijas atbilde:*

Nolikuma 8.pielikuma „Līguma projekts” 3.1.20.punktā ir ieviesusies tehniska drukas kļūda un Pretendentam uzvaras gadījumā būs jāveic civiltiesiskā apdrošināšana par ne mazāk kā 20 000 EUR apmērā atbilstoši Nolikuma 5.3.4.punktam.

**Jautājums:** „Kaut gan ir minēts, ka finanšu piedāvājums ir jāiesniedz par katru iepirkuma daļu atsevišķi, finanšu piedāvājuma formā ir norādīts: 1.telpu uzkopšana un 2.teritorijas uzkopšana, kas būtu loģiski, ja katra objekta telpas un teritorija būtu viena iepirkuma priekšmeta daļa, bet telpu un teritoriju uzkopšana ir atsevišķas iepirkuma daļas, tātad sanāk pretendentam vai nu neaizpildīt ailes, kas neattiecas uz konkrēto iepirkuma priekšmeta daļu, vai arī pašam dzēst nevajadzīgo rindiņu.”

*Iepirkuma komisijas atbilde:*

Jā, Pretendents aizpilda tikai to aili, uz kuru iesniedz savu piedāvājumu, un pats dzēš nevajadzīgo rindiņu.

**Jautājums:** „Kā aizpildīt sadaļu „Stundu skaits katram apkopējam objektā”, jo stundu skaits katram apkopējam objektā var atšķirties (piemēram, dežūrapkopējām un apkopējām, kas veic aktīvo uzkopšanu)?”

*Iepirkuma komisijas atbilde:*

Pretendentam Nolikuma 4.pielikuma „Finanšu piedāvājums” ailē „Stundu skaits katram apkopējam objektā” ir jānorāda atsevišķi stundu skaits tik apkopējiem, cik katrā objektā tie ir paredzēti (piem., ja dežūrapkopējs strādā 8 stundas un ikdienas apkopēji 8 gab. strādā 2.5 stundas, tad Pretendents norāda divus ciparus 8 un 2.5 pretī iepriekšējā ailē norādītajam apkopēju skaitam objektā).

**Jautājums: „**Kā aizpildīt sadaļu „Kopējais stundu skaits objektā vienā uzkopšanas reizē/dienā (h)”, jo uzkopšanas stundu skaits vienā dienā var atšķirties (ņemot vērā to, ka dežūrapkopējas nepieciešamas tikai darba dienās (5x) nedēļā un uzkopšanas programma sestdienās ir daudz „plānāka” kā darba dienās?”

*Iepirkuma komisijas atbilde:*

Finanšu piedāvājumā sadaļa „Kopējais stundu skaits objektā vienā uzkopšanas reizē/dienā (h)” aizpildāma, sarēķinot kopā dežūrapkopēju un ikdienas apkopēju darba stundu skaitu, vadoties pēc ailē „Stundu skaits katram apkopējam objektā” sniegtās informācijas.

**Jautājums:** „Vai sadaļā „Stundas likme” Pasūtītājs vēlas redzēt piedāvāto bruto stundas likmi, vai likmi, kurā ir iekļauti arī visi darba devēja nodokļi un nodevas, atvaļinājuma uzkrājumi, slimības uzkrājumi, utt.?”

*Iepirkuma komisijas atbilde:*

Finanšu piedāvājuma sadaļā „Stundas likme” domāta tā stundas likme, kas ir apkopējam, iekļaujot visus normatīvajos aktos paredzētos nodokļus.

**Jautājums:** „Vakardienas sarunā Jūs minējāt, ka ļoti strikti pieesiet ģenerālās tīrīšanas darbu izpildes kontrolei saskaņā ar Tehnisko specifikāciju, kaut gan apsekojot objektus un runājot ar atbildīgajiem cilvēkiem objektos tika secināts, ka ir vietas, kur šie te ģenerālās tīrīšanas darbi (tehniskajā specifikācijā – papildus darbi) nav nepieciešami (un pat iespējami) tādā regularitātē, kā norādīts specifikācijā. Vakardien arī minējāt, ka šīs platības, kurās jāveic ģenerāltīrīšanas darbi, tiks vēlreiz koriģētas pirms līgumu slēgšanas/darbu uzsākšanas. Šādā gadījumā finanšu piedāvājuma formā ir jābūt skaidri noteiktam katra veicamā darba apjomam un cenai par vienu vienību, lai šādu korekciju varētu veikt.”

*Iepirkuma komisijas atbilde:*

Iepirkuma komisija uzskata, ka ir radies komunikācijas pārpratums un nav paredzētas nekādas atkāpes no izsludinātā iepirkuma „Latvijas Universitātes ēku un piegulošo teritoriju uzkopšanas pakalpojumi” (id. Nr. LU 2016/35) Nolikumā noteiktajām tehniskajām specifikācijām. Iepirkumu komisija arī norāda, ka konstatētās drukas kļūdas ēku grīdas tīrāmās platības norādēs ir labotas š.g. 8.jūnijā un LU mājas lapā [www.lu.lv](http://www.lu.lv) ir ievietots Nolikums ar grozījumiem.

**Jautājums:** „Lai veiktu aprēķinu mīksto mēbeļu tīrīšanai nepieciešams zināt kādu apjomu katrā objektā nepieciešams tīrīt. Apsekojot objektu bija iespējams iepazīties ar telpām, bet mīksto mēbeļu apjomam ir jābūt atrunātam gan specifikācijā, gan pēc tam arī līgumā.”

*Iepirkuma komisijas atbilde:*

Iepirkumu komisija uzskata, ka mīkstā inventāra skaits ir mainīgs un nav iespējams norādīt konkrētu mīksto mēbeļu skaitu. Taču, tā kā liela apjoma mīksto mēbeļu papildinājumi tuvākā gada laikā LU nav paredzēti, Pretendentam, sagatavojot piedāvājumu, būtu jāvadās pēc ēku apsekošanā iegūtās informācijas.

**Jautājums:** „Kā jau iepriekš biju Jums rakstījis, man, diemžēl, nebija laiks apsekot objektus Raiņa bulvārī, Aspazijas bulvārī un Zeļļu ielā Nolikuma 1.15.5. noteiktajos laikos. Vai Jūs, lūdzu, varētu man atsūtīt kontaktus atbildīgajiem cilvēkiem šajos objektos, lai es varētu sarunāt ar viņiem apsekošanas laikus?”

*Iepirkuma komisijas atbilde:*

Iepirkumu komisija norāda, ka Nolikuma 1.15.3.punktā ir minētas kontaktpersonas, Pakalpojuma izpildes vietu apskatei.